b'\n_START_ARTICLE_\nMaw\xc4\x81l\xc3\xa1\n_START_PARAGRAPH_\nMaw\xc4\x81l\xc3\xa1 (form\xc4\x83 singular) sau mawali (form\xc4\x83 plural) este denumirea din limba arab\xc4\x83 (\xe2\x80\x8e\xd9\x85\xd9\x88\xd8\xa7\xd9\x84\xd9\x8a\xe2\x80\x8e) prin care arabii se adresau nearabilor liberi \xc3\xaen perioada dinastiei umayyade (Califatul de la Damasc) \xc8\x99i abbaside (abbasizi).\n_START_SECTION_\nIstoric\n_START_PARAGRAPH_\n\xc3\x8en perioada dinainte de islam exista un num\xc4\x83r mare de sclavi. Ace\xc8\x99tia constituiau o clas\xc4\x83 social\xc4\x83 distinct\xc4\x83, cu tr\xc4\x83s\xc4\x83turi proprii, c\xc4\x83reia \xc3\xaei reveneau diverse activit\xc4\x83\xc8\x9bi subalterne. O serie de date \xc3\xaen leg\xc4\x83tur\xc4\x83 cu sclavii se reg\xc4\x83sesc \xc3\xaen lucr\xc4\x83rile \xc3\xaen proz\xc4\x83 ap\xc4\x83rute dup\xc4\x83 islam, \xc3\xaens\xc4\x83 acestea reiau relat\xc4\x83ri p\xc4\x83strate din tradi\xc8\x9biile anterioare \xc3\xaen leg\xc4\x83tur\xc4\x83 cu r\xc4\x83zboaiele arabilor. Din acestea rezult\xc4\x83 c\xc4\x83 o surs\xc4\x83 important\xc4\x83 de sclavi \xc8\x99i mai ales de sclave o constituiau luptele \xc3\xaentre triburile arabe sau \xc3\xaentre acestea \xc8\x99i alte neamuri. Istoria a p\xc4\x83strat numele unor dintre femeile sclave, mai ales c\xc3\xa2nd erau de origine \xe2\x80\x9dnobil\xc4\x83\xe2\x80\x9d sau mamele unor personalit\xc4\x83\xc8\x9bi importante._NEWLINE_Pe de alt\xc4\x83 parte, prin comer\xc8\x9b, sau cu alte ocazii, arabii ajungeau \xc3\xaen \xc8\x9binuturi relativ \xc3\xaendep\xc4\x83rtate; alteori, str\xc4\x83inii veneau \xc3\xaen \xc8\x9binuturile arabilor. Unii dintre ace\xc8\x99tia erau sclavi, iar al\xc8\x9bii erau oameni liberi din Etiopia, Bizan\xc8\x9b, Iran, Sham sau Egipt. Nasser Eddine Al-Asad (1988) ne spune c\xc4\x83 un copt, t\xc3\xa2mplar de meserie, ar fi participat la construc\xc8\x9bia Kaabei. Informa\xc8\x9bii \xc3\xaen leg\xc4\x83tur\xc4\x83 cu str\xc4\x83inii din perioada apari\xc8\x9biei islamului se reg\xc4\x83sesc \xc3\xaen num\xc4\x83r relativ mare \xc3\xaen lucr\xc4\x83rile ce relateaz\xc4\x83 biografia Profetului._NEWLINE_\xc3\x8en perioada respectiv\xc4\x83, existau numeroase t\xc3\xa2rguri de sclavi, la Mecca afl\xc3\xa2ndu-se cel mai mare dintre ele. Sclavii unor persoane de rang inferior erau mai ales negri africani, iar cei care apar\xc8\x9bineau unor personalit\xc4\x83\xc8\x9bi \xc8\x99i califului erau de diverse na\xc8\x9bii: slavi, turci, georgieni, abisinieni \xc8\x99i al\xc8\x9bii._NEWLINE_\xc3\x8en timpul domniei lui Abd al-Malik, acesta a adoptat o politic\xc4\x83 de centralizare a statului. Acest fapt a \xc3\xaensemnat mai \xc3\xaent\xc3\xa2i arabizarea administra\xc8\x9biei (prin declararea arabei ca limb\xc4\x83 oficial\xc4\x83, \xc3\xaenl\xc4\x83tur\xc3\xa2nd astfel greaca, persana \xc8\x99i copta din cancelariile califatului \xc8\x99i ale diferitelor provincii) apoi baterea unor monede proprii, dinarul de aur \xc8\x99i dirhamul de argint. M\xc4\x83surile de centralizare a statului au fost \xc3\xaenso\xc8\x9bite \xc8\x99i de o revenire la politica celui de-al treilea calif, Usman. Nu a \xc8\x9binut seama de preocup\xc4\x83rile lui Mu`awiya de a nu atinge sensibilit\xc4\x83\xc8\x9bile ansar-ilor \xc8\x99i ale diferitelor triburi arabe, \xc3\xaemp\xc4\x83r\xc8\x9bind principalele func\xc8\x9bii din stat rudelor sale apropiate. A reu\xc8\x99it prin aceasta s\xc4\x83 refac\xc4\x83 economia califatului. Totu\xc8\x99i, a provocat nemul\xc8\x9bumirea urma\xc8\x99ilor colono\xc8\x99tilor arabi din Irak. R\xc4\x83scoala acestora a fost \xc3\xaenecat\xc4\x83 \xc3\xaen s\xc3\xa2nge._NEWLINE_\xc3\x8en locul vechii confedera\xc8\x9bii de provincii autonome din timpul lui Mu`awiya, a luat fiin\xc8\x9b\xc4\x83 un imperiu centralizat, birocratic, bazat pe puterea militar\xc4\x83 a trupelor siriene. \xc3\x8en acest imperiu exist\xc4\x83 \xc3\xaens\xc4\x83 o profund\xc4\x83 pr\xc4\x83pastie \xc3\xaentre conduc\xc4\x83tori \xc8\x99i turma supus\xc4\x83, din care nu mai f\xc4\x83ceau parte doar cei cuceri\xc8\x9bi (\xc8\x99i care p\xc4\x83straser\xc4\x83 vechea religie \xe2\x80\x93 cre\xc8\x99tin\xc4\x83 sau zoroastrian\xc4\x83), ci \xc8\x99i numero\xc8\x99i converti\xc8\x9bi la islam._NEWLINE_De\xc8\x99i dup\xc4\x83 convertirea la islam motivele pentru care sclavele ori sclavii erau achizi\xc8\x9biona\xc8\x9bi nu s-au schimbat, statutul lor a cunoscut o \xc3\xaembun\xc4\x83t\xc4\x83\xc8\x9bire semnificativ\xc4\x83. \xc3\x8en principiu, niciun musulman nu mai putea fi sclav, iar sclavii trebuiau trata\xc8\x9bi cu \xc3\xaeng\xc4\x83duin\xc8\x9b\xc4\x83. Profetul ar fi spus (potrivit unor date consemnate \xc3\xaen Hadith) \xe2\x80\x9dC\xc3\xa2t despre sclavii vo\xc8\x99tri, ave\xc8\x9bi grij\xc4\x83 s\xc4\x83 m\xc4\x83n\xc3\xa2nce la fel ca voi, s\xc4\x83 aib\xc4\x83 hainele la fel ca voi. C\xc3\xa2nd gre\xc8\x99esc \xc8\x99i nu-i pute\xc8\x9bi ierta, vinde\xc8\x9bi-i, c\xc4\x83ci \xc8\x99i ei sunt oameni \xc8\x99i nu trebuie s\xc4\x83 fie chinu\xc8\x9bi.\xe2\x80\x9d_NEWLINE_Eliberarea sclavilor era recomandat\xc4\x83, mai ales c\xc3\xa2nd ace\xc8\x99tia aderau la islam. O categorie \xc3\xaentreag\xc4\x83 de sclavi au fost elibera\xc8\x9bi pentru c\xc4\x83 au trecut la islam, iar mul\xc8\x9bi dintre ace\xc8\x99tia au r\xc4\x83mas pe l\xc3\xa2ng\xc4\x83 familia fo\xc8\x99tilor st\xc4\x83p\xc3\xa2ni \xc8\x99i \xc3\xaendeplineau diverse func\xc8\x9bii, unele foarte onorabile._NEWLINE_\xc3\x8en acest context, a ap\xc4\x83rut numele de mawali desemna la \xc3\xaenceput pe nearabii liberim dar mai ales pe sclavii elibera\xc8\x9bi, care se ata\xc8\x99aser\xc4\x83 unor grupuri arabe cu ocazia convertirii lor. Sub acest nume erau cunoscu\xc8\x9bi mai ales iranienii, dar mai t\xc3\xa2rziu \xc8\x99i al\xc8\x9bii (de exemplu turcii, care sunt cei care constituiau \xe2\x80\x9dg\xc4\x83rzile pretoriene\xe2\x80\x9d \xc3\xaen perioada de sf\xc3\xa2r\xc8\x99it a dinastiei abbaside)._NEWLINE_Said Boustany (1967) ne aduce aminte c\xc4\x83 majoritatea califilor abbasizi erau fiii unor sclave concubine nearabe: persane, bizantine, anatoliene, turce, berbere \xc8\x99i slave.\n_START_SECTION_\nProblematica mawali\n_START_PARAGRAPH_\nDe la bun \xc3\xaenceput, mawali au fost considera\xc8\x9bi \xe2\x80\x9eclien\xc8\x9bi\xe2\x80\x9d ai vreunui clan arab, relu\xc3\xa2ndu-se un vechi obicei din timpurile preislamice, c\xc3\xa2nd anumite persoane cu statut social modest c\xc4\x83utau protec\xc8\x9bia unui clan mai puternic. \xc3\x8entre client \xc8\x99i protector lua fiin\xc8\x9b\xc4\x83 astfel o leg\xc4\x83tur\xc4\x83 puternic\xc4\x83: noul client \xc3\xael slujea pe protector, \xc3\xaenso\xc8\x9bindu-l \xc3\xaen raidurile de prad\xc4\x83 \xc8\x99i \xc3\xaemp\xc4\x83rt\xc4\x83\xc8\x99indu-i soarta. Din acest motiv, pe vremea dinastiei umayyade, ace\xc8\x99ti mawali erau trata\xc8\x9bi cu dispre\xc8\x9b. De pild\xc4\x83, se spune c\xc4\x83, dac\xc4\x83 un astfel de str\xc4\x83in se afla c\xc4\x83lare \xc3\xaen fa\xc8\x9ba unui om liber, el era obligat s\xc4\x83 descalece \xc8\x99i eventual s\xc4\x83-i ofere acestuia calul._NEWLINE_Convertirile \xc3\xaen mas\xc4\x83 la islam au provocat o criz\xc4\x83 grea Imperiului Umayyad. Teoretic, converti\xc8\x9bii ar fi trebuit scuti\xc8\x9bi de plata impozitului funciar \xc8\x99i a capita\xc8\x9biei. Realitatea a fost alta. Numai pu\xc8\x9bini converti\xc8\x9bi au reu\xc8\x99it s\xc4\x83 ob\xc8\x9bin\xc4\x83 dreptul de a pl\xc4\x83ti \xc3\xaen locul haraciului doar a zecea parte din recolta ob\xc8\x9binut\xc4\x83 de pe un anumit teren (adic\xc4\x83 dijma \xe2\x80\x93 \xe2\x80\x98u\xc8\x99r). Scutirea \xc3\xaen totalitate ar fi avut urm\xc4\x83ri catastrofale pentru califatul arab. Totodat\xc4\x83, noii converti\xc8\x9bi nu au beneficiat nici de statutul social al cuceritorilor arabi. Totu\xc8\x99i, mawali nu au fost trecu\xc8\x9bi de c\xc4\x83tre Umar (al doilea calif arab) pe listele celor \xc3\xaendrept\xc4\x83\xc8\x9bi\xc8\x9bi la pensii. Acest fapt a provocat nemul\xc8\x9bumirea noilor converti\xc8\x9bi._NEWLINE_\xc3\x8en timpul celui de-al doilea r\xc4\x83zboi civil (683 \xe2\x80\x93 692), mawali au luptat al\xc4\x83turi de contestatarii regimului, \xc3\xaen special, \xc3\xaen deta\xc8\x99amentele khariji\xc8\x9bilor \xc8\x99i ale \xc8\x99ii\xc8\x9bilor. Nemul\xc8\x9bumirile mawali au alimentat contestarea legitimit\xc4\x83\xc8\x9bii regimului din partea confesiunilor sectare._NEWLINE_Abia piosul calif Umar II (717 \xe2\x80\x93 720) a luat m\xc4\x83suri de \xc3\xaembun\xc4\x83t\xc4\x83\xc8\x9bire a statutului mawali-lor \xc8\x99i ace\xc8\x99tia \xc3\xaencep s\xc4\x83 aspire la egalitate de tratament, pe care, \xc3\xaentr-o anumit\xc4\x83 m\xc4\x83sur\xc4\x83, o dob\xc3\xa2ndesc \xc3\xaen timpul dinastiei abbaside. Tot atunci ei \xc3\xaencep s\xc4\x83 fie folosi\xc8\x9bi \xc3\xaen func\xc8\x9bii publice, unele dintre ele importante.\n_START_SECTION_\nMawali \xc8\x99i limba arab\xc4\x83\n_START_PARAGRAPH_\nMul\xc8\x9bi mawali au \xc3\xaenv\xc4\x83\xc8\x9bat limba arab\xc4\x83 \xe2\x80\x9dla perfec\xc8\x9bie\xe2\x80\x9d, dac\xc4\x83 perfec\xc8\x9biunea poate exista \xc3\xaen aceast\xc4\x83 privin\xc8\x9b\xc4\x83, i-au \xc3\xaenchinat laude \xc8\x99i au a\xc8\x99ezat-o printre preferin\xc8\x9bele lor \xc3\xaenaintea propriei limbi. Numero\xc8\x99i mawali au participat la valorizarea patrimoniului cultural preislamic (printre ei se num\xc4\x83r\xc4\x83 autori de antologii de versuri, de proz\xc4\x83 \xc8\x99i de proverbe din perioada preislamic\xc4\x83) \xc8\x99i la cultivarea limbii arabe (unii au fost mari autori de gramatici \xc8\x99i dic\xc8\x9bionare). Acestori mawali preocupa\xc8\x9bi de \xe2\x80\x9d\xc3\xaendreptarea\xe2\x80\x9d limbii arabe s-au adunat, form\xc3\xa2nd casta puternic\xc4\x83 a \xe2\x80\x9dsecretarilor\xe2\x80\x9d, kutub._NEWLINE_Cu toate acestea, despre mawali s-ar fi spus c\xc4\x83 \xe2\x80\x9dDac\xc4\x83 (acum) o \xc3\xaendrepta\xc8\x9bi (e bine, pentru c\xc4\x83) voi sunte\xc8\x9bi primii care a\xc8\x9bi stricat-o\xe2\x80\x9d. C\xc3\xa2nd vorbim de mawali \xc3\xaen acest context, ne referim \xc3\xaen primul r\xc3\xa2nd la persani, promotorii cei mai eficien\xc8\x9bi ai limbii arabe.'